  Майя Бывальцева Туннэ, 8-тӥ гудырикошконэ, Удмуртилэн тӧроез Александр Бречалов Эгра ёросын ужалоз. Валтӥсь ужпумез – чакланы, кызьы быдэсъясько кылем арын муниципал кылдытэтэ ветлыкуз сётэм косонъёс. Со сярысь ивортэ улосвыл тӧролэн но кивалтэтлэн пресс-службазы. Элькун кивалтӥсь Мужбер гуртысь гурт возёсэ вуылоз. Али отын котькуд скаллэсь нуналаз 18 килограмм йӧл кыско. Ар ӵоже возёсын одӥг скаллэсь 7 сюрс 200 килограммлэсь трос йӧл басьтыны чаклало. Озьы ик Александр Бречалов Гыбдам Шорни гуртэ Шкляевъёслэн династиенызы тодматскыны вуылоз. Та семья династиослэн элькун вожвылъяськоназы вормись луиз. Нунал ӵоже Удмуртилэн тӧроез «Ческыт нянь» огазеяськонэ ветлоз, отын инвестици ӵектосэз улонэ пыӵато. Озьы ик «Лэсьтэмын Эграын» центре пыралоз, со Росси азьмуртлэсь грантсэ утӥз. Эграысь нылпи творчествоя юртысь кивалтӥсьёс ёросын мерлыко ӵектосъёсты быдэсъян сярысь вералозы. Ужан нунал пумын Александр Бречалов Эгра ёросысь кивалтӥсьёсын но калыкен пумиськоз. Та кенешонын тӧроен ар талэсь азьвыл сётэм косонъёсты быдэсъянлы йылпумъянъёс лэсьтозы.  Тегъёс: Политика Мерлык Эгра Удмуртия АлександрБречалов  